Numru ta’ pulizija se jibdew ikunu preżenti f’Kemmuna biex iwaqqfu  żgħażagħ, l-aktar barranin li tiġihom f’rashom it-tentazzjoni li jaqbżu fil-baħar minn fuq l-irdumijiet ta’ Kemmunett. Matul is-sajf li għadda, madwar 10 persuni ddaħħlu l-isptar għal kura wara li tawha minn fuq l-irdum u spiċċaw isofru minn ġrieħi serji. Ma’ ġurnal bl-Ingliż, iċ-Chairman tal-Awtorità Maltija tat-Turiżmu Gavin Gulia qal li matul is-sajf li ġej, l-Awtorità se tkun qed tara wkoll li l-babilonja sħiħa li kien ikun hemm fi Blue Lagoon b’tixrid ta’ sunbeds ma’ kullimkien ma terġax tirrepeti ruħha. Dr Gulia kien irrapportat jgħid li Transport Malta ħadet miżuri wkoll f’Kemmunett biex id-dgħajjes ma jkunux jistgħu jankraw aktar fil-bajja waqt li l-pulizija se jkunu preżenti biex iwaqqfu liż-żgħażagħ milli jaqbżu minn fuq l-irdumijiet. Dan wara li jinjoraw għal kollox sinjali ta’ twissija dwar il-periklu serju li jġib miegħu dan il-qbiż. Waqt il-programm TVAM il-Ministru tat-Turiżmu Edward Zammit Lewis qal li flimkien mal-MTA daħlu f’din il-kwistjoni  biex jorganizzaw l-operat. Il-Ministru qal li se jkun hemm aktar sigurtà kemm mill-aspett ta’ Transport Malta, MEPA u MTA. Qal li mhux se titħalla s-sitwazzjoni fejn it-turisti jżuru dan il-post u jieħdu esperjenza ħażina. Qal li fit-tul hemm pjani biex ikun hemm titjib fl-infrastruttura u dan b’bilanċ mingħajr ma titneġġa l-karatteristika ta’ Kemmuna. Huwa semma li mhux se titħalla attività kummerċjali minn Kemmunett. Qal li Kemmunett għandha tiġi mħarsa u se tkun magħluqa għal min ikun irid igawdiha kif inhi. Il-Ministru semma wkoll li se jassiguraw li kulħadd jimxi mal-konċessjoni li għandu fuq Kemmuna. Qal li mhux se jippermettu li min għandu xi konċessjoni jabbuża minnha bil-konsegwenza li tinħoloq sitwazzjoni kaotika. Huwa sostna li mhux se jippermettu s-sitwazzjoni li kien hemm is-sena l-oħra, għax kien hemm ħafna ilmenti li kienu qegħdin jolqtu l-prodott turistiku ta’ pajjiżna.